
privind aprobarea “Actualizării Strategiei de alimentare cu energie termică a Municipiului Timişoara 2016”  

Având în vedere Expunerea de motive a Primarului Municipiului Timişoara şi Proiectul de hotărâre privind aprobarea “Actualizării Strategiei de alimentare cu energie termică a Municipiului Timişoara 2016”,
Facem următoarele precizări:
Prin HCL nr. 319/29.07.2008 a fost aprobată adaptarea Strategiei Locale de alimentare cu energie termică a consumatorilor din Municipiul Timişoara racordaţi la sistemul centralizat, la cerinţele programului “Termoficare 2006-2015 căldură şi confort”.

Conform prevederilor punctului IV din Anexa 1 la Hotărârea Guvernului României nr. 462/2006, actualizată, republicată, privind aprobarea programului "Termoficare 2006-2020 căldură şi confort",  în vederea evaluării situaţiei şi identificării soluţiei tehnico-economice optime a sistemului de asigurare a energiei termice, autorităţile administraţiei publice locale elaborează Strategia de alimentare cu energie termică, aprobată prin hotărâre a consiliului local.
Compania Locală de Termoficare COLTERM SA a realizat actualizarea Strategiei de alimentare cu energie termică a Municipiului Timişoara cu datele aferente ultimului an încheiat, 2016.

Scopul actualizării Strategiei Locale de alimentare cu energie termică a consumatorilor din Municipiul Timişoara este continuarea programului de eficientizare a sistemului centralizat de alimentare cu căldură şi reducerea consumului de căldură ca urmare a lucrărilor de eficientizare întreprinse precum şi a măsurilor de economisire întreprinse de către consumatori.
Obiectivele principale ale strategiei de alimentare cu energie termică sunt:

· Stabilirea capabilităţii tehnice  a sistemului centralizat de alimentare cu căldură, existent;
· Identificarea condiţiilor şi restricţiilor din punctul de vedere al accesibilităţii la resursele primare şi al aspectelor legislative;
· Determinarea necesarului de căldură al municipiului şi a evoluţiei acestuia în următorii ani pornind de la stadiul actual al sistemului centralizat de alimentare cu căldură;
· Măsuri pentru reducerea consumului de căldură ca urmare a reabilitării  termice   a clădirilor.
Eficientizarea sistemului centralizat de alimentare cu  energie termică se va realiza prin investiţii finanţate din fonduri europene, Program Operaţional Infrastructură Mare pentru executia de lucrari de reabilitare retele termice primare si secundare, precum şi prin lucrarile ce sunt supuse aprobarii  pentru a fi finantate din buget de stat, Programul ”Termoficare 2006-2020”.
Prin adresa înregistrată cu nr. RE2017-001924/05.10.2017, COLTERM SA a transmis Primăriei Municipiului Timişoara “Actualizarea Strategiei de alimentare cu energie termică a Municipiului Timişoara 2016” pentru a fi aprobată de către Consiliul Local al Municipiului Timişoara.
Având în vedere importanţa investiţiilor în domeniul alimentării cu energie termică în sistem centralizat pentru municipiul Timişoara, propunem  aprobarea  “Actualizării Strategiei de alimentare cu energie termică a Municipiului Timişoara 2016”.
Având în vedere cele expuse în prezentul raport, apreciem că proiectul de hotărâre privind “Actualizarea Strategiei de alimentare cu energie termică a Municipiului Timişoara 2016”, îndeplineşte  condiţiile pentru a fi supus dezbaterii şi aprobării plenului consiliului local. 

